Derde verdagte vas oor gesteelde treinsporeFoto: Valke ŉ 40-jarige man sal na verwagting Maandag in die Vosman-landdroshof verskyn in verband met die diefstal van treinspore. Die verdagte is ŉ werknemer van ŉ bekende afvalbestuur- en skrootmetaalonderneming in Mpumalanga, het kapt. Dineo Lucy Sekgotodi, Valke-woordvoerder, gesê. “Die verdagte word verbind aan ŉ voorval waar treinspore ter waarde van R1,4 miljoen gesteel is.” Lede van die Valke het Maandag in samewerking met ander agentskappe verdagtes dopgehou wat by Kromdraai treinspore op ŉ vragmotor gelaai het. Die beamptes het op die verdagtes toegeslaan en twee mense in hegtenis geneem. Foto: Valke Volgens Sekgotodi het ŉ derde verdagte in ŉ maatskappyvoertuig op die vlug geslaan, maar kort daarna teen ŉ muur gebots. Hy het egter ontsnap en is Saterdag by sy huis in Vosman in hegtenis geneem nadat die Valke inligting opgevolg het oor waar hy hom bevind. Thulani Rodrigo Khumalo (33) en Dumisani David Nkosi (38), die twee verdagtes wat reeds Maandag in hegtenis geneem is, is in aanhouding nadat hulle Vrydag in die Vosman-landdroshof verskyn het. Hulle sal na verwagting weer Woensdag in die hof verskyn waar hulle om borgtog sal aansoek doen. Die derde verdagte sal Maandag in die hof verskyn op aanklagte van die beskadiging van noodsaaklike infrastruktuur, diefstal en die besit van gesteelde goedere.